

**POROČILO**

**O IZVEDENIH AKTIVNOSTIH IZ**

**AKCIJSKEGA NAČRTA DOSTOPNOSTI**

**2021-2024 MESTNE OBČINE NOVA GORICA**

**ZA LETO 2022**

**Nova Gorica, april 2023**

**UVOD**

Mestna občina Nova Gorica (v nadaljevanju: mestna občina) se je vključila v projekt »Občina po meri invalidov« predvsem zaradi potrditve, da se aktivnosti na področju izboljšanja položaja invalidov v mestni občini odvijajo v pravo smer. V ta namen je mestna občina imenovala svet za invalide, pripravila analizo položaja invalidov v mestni občini in Akcijski načrt občine po meri invalidov 2012 – 2015. Pod budnim očesom Zveze delovnih invalidov Slovenije, smo leta 2012 listino tudi pridobili. S pridobitvijo listine, se je naše delo in oranje ledine na področju izboljšanja položaja invalidov šele začelo.

Izvajanje prvega akcijskega načrta 2012-2015 je temeljilo na upoštevanju različnosti potreb občanov, načrtnemu razvijanju, vzpodbujanju in realizaciji dejavnosti ter ukrepov, ki so bistveno prispevali k večji kvaliteti osebnega življenja vseh invalidov in njihovih družin. Ker se je izkazalo, da je takšen načina dela in sodelovanja z invalidskimi organizacijami v lokalni skupnosti doprinesel k izboljšanju dela in življenja invalidov, smo pripravili in izpeljali še drugi Akcijski načrt občine po meri invalidov 2016-2019. Občutno je bilo opaziti, da je izvajanje tega akcijskega načrta, ki je v sami miselnosti in delu na področju invalidske problematike v mestni občini, predvsem v povezavah med civilno družbo, javnimi zavodi, inštitucijami in občino, doprineslo pomembne rezultate. Utrdilo se je medsebojno sodelovanje invalidskih organizacij ter njihovo sodelovanje z ostalimi organi ter ustanovami v lokalni skupnosti. Vse večje je vključevanje invalidov in invalidskih organizacij k razpravam in delavnicam za pripravo strategij in dolgoročnih projektov lokalne skupnosti.

Ker je bilo na vseh področjih opaziti, da so invalidi vključeni v obravnavo različnih problematik z možnostjo konstruktivnega in enakopravnega prispevanja k življenju v lokalni skupnosti, smo se odločili, da na področju invalidov naredimo korak dlje in aktivnosti v okviru listine Občina po meri invalidov, usmerimo v pripravo strateškega dokumenta na področju dostopnosti. Strateški načrt dostopnosti Mestne občine Nova Gorica (v nadaljevanju SND), je bil sprejet 21.11.2019 in opredeljuje kako naj občina v bodoče rešuje težave z dostopnostjo do javnih ustanov in storitev za vse, ki imajo težave z dostopom do prostora, informacij in storitev (ne samo za invalide). SND sledi načelom, ki jih je občina prevzela s sodelovanjem v projektu Občina po meri invalidov.

Dostopnost do prostora vključuje Smernice za zagotavljanje dostopnosti na javnih površinah, ki so sprejete v skladu z 22. členom Gradbenega zakona, ki predvideva, da lahko občina, če se dogovori z invalidskimi organizacijami nekoliko zniža zahteve za dostopnost zunanjih javnih površin, ki so zapisane v zakonodaji. V zameno za znižanje nekaterih zahtev (kot je npr. nameščanje taktilnih oznak v vaseh in naseljih, kjer te niso potrebne), se občina zaveže, da bo namenjala določena sredstva odpravljanju ovir tam, kjer je to bolj nujno, ter vključevala invalidske organizacije v postopke projektiranja javnih površin tako, da bo mogoče najti dobre rešitve, primerne za vse uporabnike.

Dostop do informacij je za uspešno rabo javnih storitev in sodelovanje v procesih v družbi zelo pomemben in za ljudi z oviranostmi največkrat tudi zelo težaven. Dostopnost informacij povezuje različna področja, od informacijske tehnologije do oblikovanja proizvodov in načrtovanja prostora ter procesov, ki potekajo v njem. Tako je tema dostopnosti informacij neločljivo povezana z dostopnostjo prostora in dostopnostjo storitev. Težave z dostopom do informacij imajo predvsem ljudje z okvarami sluha in/ali vida ter ljudje z motnjami v duševnem razvoju, pa tudi ljudje z raznimi kognitivnimi okvarami, slabim spominom, motnjami branja, po poškodbi glave itd.

Pri zagotavljanju dostopnosti do storitev za ljudi z okvarami vida in/ali sluha ter ljudi z motnjo v duševnem razvoju je predvsem pomembno izobraževanje in usposabljanje zaposlenih, ki stopajo v stik s strankami. Dostopnost storitev pomeni tudi spodbujanje razvoja in zagotavljanje kontinuiranega izvajanje programov in storitev s področij športa in rekreacije, kulture, vzgoje in izobraževanja ter zdravja, socialnega varstva in zaposlovanje za aktivno vključevanje oseb z oviranostmi v vsakdanje življenje lokalne skupnosti.

Mestna občina se je s sprejemom SND zavezala, da bo pripravila štiri letni akcijski načrt izvajanja ukrepov iz SND. Akcijski načrt dostopnosti je bil na mestnem svetu Mestne občine Nova Gorica potrjen 11.3.2021 in velja za obdobje 2021-2024. Poročilo o izvedenih aktivnosti iz Strateškega načrta dostopnosti Mestne občine Nova Gorica v letu 2022 je nastalo v sodelovanju z vsemi občinskimi službami, javnimi zavodi katerih ustanoviteljica je mestna občina, nekaterimi drugimi javnih zavodov ter invalidskimi in nevladnimi organizacijami. Poročilo je sestavljeno iz treh poglavij: dostopnost do prostora, dostopnost do informacij ter dostopnost do storitev.

1. **POGLAVJE: DOSTOPNOST DO PROSTORA**

**DOSTOPNOST PROSTORA:** Poglavje se nanaša na vse t.i. posege v prostor, ki jih izvaja mestna občina (vključno z vsemi organi in javnimi podjetji, katerih (so)-ustanoviteljica je) in koncesionarji, katerim je mestna občina prenesla s koncesijo določene naloge. Najprej so opisani postopki oziroma aktivnosti, ki jih morajo izvesti nosilci posameznih nalog na področju prostora, da zagotovijo skladnost posegov s SND MONG ter posebna orodja, ki jih pri tem lahko uporabljajo.

Posege v prostor v tem poglavju delimo na:

1. TRAJNE POSEGE (novogradnje, rekonstrukcije, vzdrževalna dela, odstranitev objekta, spremembe namembnosti)

2. ZAČASNE UREDITVE (preusmeritve prometa v času zapore ceste, izdaja dovoljenj za posebne rabe prostora, začasne ureditve v času trajanja prireditev)

3. OPREMLJANJE PROSTOROV IN SELITVE (opremljanje prostorov v javni rabi, selitve javnih storitev v druge lastne ali najemniške prostore)

V nadaljevanju so predstavljene izvedene aktivnosti v letu 2022.

Aktivnosti Mestne občine Nova Gorica:

Uredili smo promenado v Športnem parku v Novi Gorici, ki zajema tudi dostopnost za invalide ter dostopnost za slepe in slabovidne.

Uredili smo varne in dostopne površine v Šolskem kareju v Novi Gorici, ki omogoča primeren nivo dostopnosti do območja šol in rekreativnih površin za vse vrste uporabnikov.

V sklopu koncesije za izvajanje mestnega prometa smo kupili nizkopodno vozilo iz druge roke, ki je nadomestilo odsluženo vozilo.

V sklopu urejanja javne razsvetljave in obnove meteorne kanalizacije v Vrtni ulici v Novi Gorici smo obnovili del vozišča in pločnik. Pri tem je bila ustrezno prilagojena višina robnikov na prehodih.

Pristopilo se je k pripravi projektne dokumentacije za ureditev 4 postajališč mestnega prometa v Rožni Dolini – izdelana je bila IDZ dokumentacija, v pripravi so PZI projekti in pridobivanje soglasje lastnikov zemljišč. – V sklopu priprave projektne dokumentacije so upoštevani vsi pogoji dostopnosti.

V uporabo smo predali nov sprejemno-informacijski prostor na gradu Rihemberk – Infoteko Natura 2000 Grad Rihemberk, s predstavitvijo grajske dediščine in zanimivosti bližnjih območij Natura 2000, katerih sestavni del je tudi grad sam. Predstavljanje vsebin je bilo izvedeno na raznolik ter grafično pregleden in enostaven način za lažjo percepcijo s strani različnih skupin obiskovalcev. Video vsebine so opremljene s podnapisi za gluhe in naglušne.

Pridobili smo PZI projektno dokumentacijo »Ukrepi za izboljšanje prometne varnosti na glavni prometni smeri Ulice bratov Hvalič«, ki med drugimi ukrepi za umirjanje prometa predvideva tudi izvedbo prehoda za pešce na dvignjeni ploščadi.

Aktivnosti drugih vključenih:

Zdravstveni dom Nova Gorica je zaradi novogradnje zdravstvenega doma v Novi Gorici in spremenjenega prometnega režima uredil varnejši dostop za invalide na Zahodni strani stavbe na Rejčevi ulici 4.

Stavba Goriške knjižnice Franceta Bevka v Novi Gorici je dostopna gibalno oviranim, saj jim omogoča dostop do stavbe s prilagojenim pločnikom, gibanje znotraj stavbe pa jim je omogočeno z dvigalom. Gibalno oviranim je omogočen dostop le do Krajevne knjižnice Branik, ki ima prostor v pritličju. Ostali krajevni knjižnici, ki sta v MONG (Prvačina in Solkan), pa žal ne omogočata dostopa za gibalno ovirane, saj sta v nadstropju in brez dvigal. Tudi vstop v bibliobus je gibalno oviranim onemogočen, saj je dvigalo že dalj časa v okvari, stroški za popravilo so visoki. Načrtuje se nakup novega bibliobusa.

Leta 2017 so se v Goriški knjižnici Franceta Bevka lotili zahtevnega in obsežnega projekta celostne prenove signalizacije, s katero želijo knjižnico še bolj približati uporabnikom ter vzpodbuditi njihovo samostojnost pri uporabi knjižničnega gradiva in storitev. Nova signalizacija upošteva uporabnike s posebnimi potrebami, to je senzorno ovirane uporabnike z bralno napisovalnimi težavami (večji napisi, kontrast, uporaba piktogramov, poravna besedila, nebleščavost …). Pri tem se upoštevajo smernice in ugotovitve kolegice Polone Palčič v magistrskem delu: *Prilagoditev signalizacije v splošni knjižnici osebam z disleksijo (2013)*. Signalizacijo sproti dopolnjujejo in prilagajajo trenutnim potrebam. Pripravili so načrt prenove signalizacije tudi v vseh krajevnih knjižnicah in ga v letu 2022 tudi realizirali.

Medobčinsko društvo slepih in slabovidnih Nova Gorica (MDSSNG) je opravilo pregled dostopnosti do javnih institucij v Novi Gorici ter posvet o ugotovitvah s predstavniki Mestne občine Nova Gorica. Na pristojno inštitucijo so posredovali informacijo o potrebi po nastavitvi zvoka zvočnih semaforjev v središču Nove Gorice. Pripravili so projektni predlog z naslovom We all za razpis HORIZON-CL2-2022-DEMOCRACY-01. Poleg pregleda dostopnosti do javnih institucij, so opravili tudi pregled dostopnosti na novo urejenega doživljajskega igrišča in hiške Mobilet ob Kornu v Novi Gorici. MDSSNG je sodelovalo pri urejanju parka med OŠ Milojka Štrukelj, Hitovo stavbo in Tehniškim šolskim centrom Nova Gorica.

Društvo paraplegikov severne Primorske je opravilo pregled dejanske dostopnosti do novo zgrajenega plavalnega bazena v Novi Gorici. Po njihovem mnenju je vstop v prostore zadovoljiv (primernejši bi bil dostop skozi avtomatska drsna vrata). Ugotavljajo, da prostora za preoblačenje težjih invalidov ni. Se je pa našla začasna rešitev v prostoru za reševalce. Dvigalo za spust v bazen je primerno.

Društvo za pomoč osebam s posebnimi potrebami Stara Gora je opravilo preveritev vseh predlogov za ureditev dostopne ceste, pešpoti in površine za prevoz z invalidskim vozičkom do paviljonov v Stari Gori. Z dosedanjimi predlogi so tako seznanili tako vodstvo bolnišnice, kot vodstvo VDC-ja, ki se je tudi obvezalo, da bo pripravilo dopolnitve k sedanjim predlogom. Seznanili so jih tudi s tem, kako bi lahko potekala sprememba prometnega režima in razširitev cente do Stare Gore. Pričakuje se namreč močno povečanje prometa zaradi razširitve programa Oddelka za invalidno mladino Stara Gora, predvsem pa zaradi otvoritve novih prostorov rehabilitacije. Mestna občina Nova Gorica je v letu 2021 in 2022 pristopila k reševanju obstoječe problematike, tako da je uredila signalizacijo in uvedla se je cona z omejitvijo hitrosti 30 km/h. Na žalost se omejitev hitrosti velikokrat ne upošteva. Postavljena je bila tudi signalizacija, ki opozarja na invalide. Za odcepom iz Vipavske ceste je Mestna občina Nova Gorica naročila izdelavo projektne dokumentacija za obnovo ceste, v okviru katere se predvideva tudi ureditev ustreznih površin za pešce, ne pa za prevoz z invalidskimi vozički. V začetku Liskurja nastaja naselje individualnih hiš, ki bodo potrebovala drugo infrastrukturo. Časovnica ni znana in tudi ni znan izvedbeni načrt. Društvo za pomoč osebam s posebnimi potrebami Stara Gora se bo posvetovalo s strokovnjaki, da bodo lahko speljali ustrezno dostopnost zaradi naklonov poti proti VDC-ju in bolnišnici. Pri čemer bi moralo sodelovati tudi vodstvo bolnišnice in VDC-ja. Prizadevajo si za sodelovanje vseh vpletenih in kompromisno rešitev. Stekli so pogovori z vodjo službe za okolje in prostor o zemljiščih poti, kjer poteka dostopnost poti do objektov.

Društvo PO-MOČ je tudi v letu 2022 delovalo v prostorih, ki so dobro označeni in dostopni tako za senzorno kot za gibalno ovirane invalide.

Pisarna Društva UNITRI Nova Gorica se nahaja v pritličju in je dostopna invalidom. Prostori za dejavnosti so na različnih lokacijah, ker Društvo nima lastnih prostorov. Večina je dostopnih gibalno oviranim.

1. **POGLAVJE: DOSTOPNOST DO INFORMACIJ**

**DOSTOPNOST INFORMACIJ:** Poglavje zajema postopke oziroma protokole, ki jih izvajalci oz. vodje projektov upoštevajo, z namenom, da bodo čim lažje in čim bolj učinkovito zagotovili izpolnjevanje zavez iz SND. Vodja projekta preveri, za kateri tip objekta/projekta/naloge gre in v skladu s tem izvede aktivnosti, predlagane v protokolu. Opisani so tudi ukrepi, ki pripomorejo k izboljšanju dostopa do informacij.

V nadaljevanju so predstavljene izvedene aktivnosti v letu 2022.

Mestna občina Nova Gorica: Prenova spletne strani novogoriške mestne občine ([www.nova-gorica.si](http://www.nova-gorica.si)) s poudarkom na prilagoditvi dostopnosti je potekala v letu 2022. Šlo je za zahteven in obsežen projekt, ki smo ga izvedli v tesnem sodelovanju in pomoči Medobčinskega društva slepih in slabovidnih Nova Gorica ter Zavodom za digitalno dostopnost A11Y.si. Zagotovili smo skladnost spletne strani mestne občine z mednarodnimi standardi in zakonodajo. Skupaj smo poskrbeli, da je spletna stran postala prijazna za vse, da bodo predvsem osebe, ki imajo težavo z vidom in drugimi oviranostmi same lahko dostopale do informacij, ki jih potrebujejo za samostojno življenje. Tudi osebe, ki vnašajo podatke na spletno stran, morajo poznati pravila, kako se informacije vnaša, da lahko osebe z oviranostmi dostopajo do informacij. Tega zavedanja je vse več, začenši z zaposlenimi v novogoriški mestni upravi, kar nas navdaja z zadovoljstvom. Za vnašalce vsebin na spletno stran mestne občine smo namreč organizirali tudi posebno predavanje s področja dostopnosti, ki ga je izvedel Tilen Škraba, direktor Zavoda za digitalno dostopnost A11Y.si.   Projekt se še nadaljuje, saj želimo visok standard dostopnosti zagotavljati tudi v prihodnje. Obenem pa nas čaka še nekaj dela pri ustrezni prilagoditvi spletnega arhiva. Za oblikovanje in razvoj strani je poskrbelo podjetje Business Solutions. Mestna občina Nova Gorica je tako izpolnila še en cilj iz strategije dostopnosti.

Medobčinsko društvo slepih in slabovidnih Nova Gorica (MDSSNG) je sodelovalo in svetovalo pri izdelavi prilagojene spletne strani Mestne občine Nova Gorica. Sodelovali so tudi pri pripravi kažipotov, ki jih je izdelala Mestna občina Nova Gorica.

VDC Nova Gorica je v letu 2022 posodobil spletno stran, ki je sedaj opremljena tudi z menijem za dostopnost.

Društvo za pomoč osebam s posebnimi potrebami Stara Gora je v letu 2022 upoštevalo Pobudo za ureditev poti dostopne invalidom, ki je bila izdelana pod vodstvom VDC Nova Gorica leta 2018. Opravili so pogovor z vodstvi obeh ustanov v Stari Gori, tako predstavnikom bolnišnice kot varstveno delovnega centra, z namenom, da predstavijo nove predloge za ureditev dostopne poti. S službo za okolje in prostor Mestne občine Nova Gorica so začeli pogovore o zemljiščih, kjer naj bi potekala nova cestna infrastruktura do teh objektov in možnosti alternative.

Društvo PO-MOČ ima spletno stran in na ta način zagotavlja dostopnost do informacij, ki pomagajo ranljivim ciljnim skupinam. V okviru programa Skupna informacijska pisarna za področje sociale in zdravstva (SIP) so na spletni strani informacije o organizacijah, ki smo povezane v konzorcij in lahko skupaj pomagamo z informacijami in konkretnimi oblikami pomoči različnim ciljnim skupinam. Objavljeni so kontaktni podatki posamezne organizacij in oblike pomoči, ki jih te organizacije nudijo. Vodenje SIP je za konzorcij prevzelo Društvo PO-MOČ, ki tudi skrbi za redno informiranje vseh konzorcijskih partnerjev ter sodeluje pri skupnih ali posameznih promocijskih in ozaveščevalnih akcijah. V letu 2022 so nudili informacije in sodelovali pri reševanju stisk uporabnikov ter tako pomagali 122 uporabnikom ter okrog 100 beguncem iz Ukrajine.

Informacije o Društvu Unitri Nova Gorica so dostopne na spletni strani, FB, You tube, po elektronski in klasični pošti, po telefonu in osebno.

1. **POGLAVJE: DOSTOPNOST DO STORITEV**

**DOSTOPNOST STORITEV:** V tem delu so opredeljeni vsi ukrepi, ki pripomorejo k izboljšanju dostopnosti storitev. V skladu s SND MONG so ukrepi razdeljeni v sedem poglavij.

1. Ozaveščanje in informiranje javnosti o invalidski problematiki, usposabljanje strokovnega osebja

CSD Severna Primorska je izvedel naslednje aktivnosti:

* + predavanje s področja varstva invalidov za strokovne delavke CSD Enota Nova Gorica v mesecu marcu,
  + v maju 2022 delovno srečanje z izvajalci osebne asistence ter udeležba s prispevkom na okrogli mizi o zaposlovanju oseb s posebnimi potrebami,
  + v juniju 2022 delovno srečanje s predstavniki bolnišnice Stara Gora,
  + v septembru 2022 je bilo izvedeno predavanje »Predstavitev pravic oseb s posebnimi potrebami« za starše in učitelje na OŠ Kozara,
  + predstavitev Pravilnika o socialnem vključevanju invalidov za uporabnike VDC Nova Gorica in njihove svojce v septembru 2022,
  + v oktobru 2022 izvedba predavanja »Pravice iz naslova invalidskega varstva« na vikend seminarju Društva Sožitje Nova Gorica,
  + V oktobru 2022 izvedba predavanja »Delo koordinatorja invalidskega varstva« na izobraževanju za osebne asistente in uporabnike osebne asistence pri zavodu implement AS ter delovno srečanje s strokovnimi delavkami Invalidskega podjetja Posočje,
  + v novembru 2022: udeležba s prispevkom: »Delo koordinatorja invalidskega varstva v času epidemije covid 19«, na 8. kongresu socialnega dela v Zrečah.

Medobčinsko društvo slepih in slabovidnih Nova Gorica (MDSSNG) je sodelovalo pri izdelavi videa z naslovom »Vedenje v prometu« ter pripravi videa »Dostopno podeželje«. MDSSNG je izvedlo usposabljanje za turistične vodiče na Vipavskem. MDSSNG je poskrbelo za ponatis promocijskega gradiva »Umetnost življenja z okvaro vida«. MDSSNG je poskrbelo za stalno informiranje v različnih medijih o potrebah, dogodkih in aktivnostih slepih in slabovidnih Sodelovali so na Dnevu nevladnih organizacij Severne Primorske.

Medobčinsko društvo invalidov Goriške (MDI Goriške) je obveščalo invalide in njihove družine ter splošno javnost o pomembnih predpisih iz delovnopravne zakonodaje, s področja socialnega in zdravstvenega varstva ter dejavnostjo društva invalidov. Cilj obveščanja in ozaveščanja je bila dostopnost do informacij za invalide in njihove družinske člane. MDI Goriške si prizadeva, da so njihovi invalidi čim bolj informirani in jih vzpodbuja, da se opirajo na lastne moči in sposobnosti za večjo neodvisnost in samostojnost invalidov predvsem z namenom lažjega in večjega vključevanja v življenje v skupnosti.

Ob dnevu invalidov je Društvo paraplegikov severne Primorske podalo svoje mnenje o invalidski problematiki.

Društvo gluhih in naglušnih Severne Primorske je ozaveščalo o problematiki izgube sluha na stojnicah in na delavnicah po osnovnih šolah.

Društvo civilnih invalidov vojn Primorske (DCIV) je vse leto izvajalo informiranje in prenos novic članom preko osebnih stikov in telefona. Izvedli so 13 obiskov na domu, z obdaritvijo. Obveščali so predvsem pisno, izdanih je bilo 6 številk glasila Informacije A4 v 180 izvodih (22.2.,5.4.,12.5., 29.7.,11.10.,17.11.).

Društvo za pomoč osebam s posebnimi potrebami Stara Gora je v letu 2022 izdelalo letak o dejavnostih in invalidski problematiki za osebe s težavami v duševnem zdravju v Stari Gori. Letak so posredovali vsem informacijskim točkam v mestni občini ter info točko Občine Šempeter-Vrtojba.

ŠENT: v sklopu vseh 6 programov v regiji so zaposleni predstavljali mrežo socialno varstvenih storitev in programov za duševno zdravje različnim ciljnim skupinam: študentje PeF – Ljubljana, Študentje PeF – Koper, Koordinatorji obravnave v skupnosti, strokovni delavci v okviru zdravstvenih ustanov, laična in strokovna javnost v okviru lokalnih dogodkov (Festival zdravja, Dan za sprememebe, strokovni posveti…).

Društvo vojnih invalidov severne primorske je izdalo občinsko glasilo »Pozdrav pomladi«. Skupaj z društvom civilnih invalidov vojn Primorske so sodelovali s članki obeh nacionalnih zvez. Izvajali so posebno informativno in založniška dejavnost vojnih invalidov ter informiranje javnosti o položaju vojnih invalidov. Zagotavljali so, da so vojni invalidi, drugi člani društev vojnih invalidov ter javnost informirani o življenju in delu vojnih invalidov, o dejavnosti društev vojnih invalidov ter storitvah, ki jih društva zagotavljajo in izvajajo v okviru posebnih socialnih programov. Cilj je čim večja informiranost omenjenih deležnikov, hkrati pa izboljšanje družbene dovzetnosti za pravice (vojnih) invalidov in splošnega dojemanja invalidov.

Društvo PO-MOČ, ki ima trenutno 50 zaposlenih, redno izvaja 6 urno usposabljanje za svoje zaposlene. Usposabljanje je namenjeno spoznavanju različnih ranljivih skupin ter njihovih potreb in primerni komunikaciji z njimi. Hkrati zaposleni, ki delajo z različnimi ranljivimi ciljnimi skupinami, spoznajo pripomočke, ki jih posamezen uporabnik uporablja in se naučijo pravilnega rokovanja z njimi. V letu 2022 so izvedli 3 osnovna in dve nadaljevalni usposabljanji. Društvo PO-MOČ v okviru konzorcija javnih in nevladnih organizacij s področja sociale in zdravstva vodi skupno informacijsko pisarno, v okviru katere konzorcijski partnerji izvajajo različne aktivnosti namenjene ozaveščanju. Društvo PO-MOČ je sodelovalo pri pripravi vsakoletne prireditve, namenjene ozaveščanju o raku – Tek in hoja a upanje. Sodelovali so na Festivalu nevladnih organizacij in predstavljali programe društva, namenjene različnim ranljivim ciljnim skupinam. Izvedli so predstavitveno srečanje programa SIP, ki ga je zadnji dve leti financiralo Ministrstvo za zdravje.

Društvo Ko-RAK.si je javnost o različnih temah redno obveščalo preko sporočil za medije, novinarskih konferenc, objav na Facebooku in spletni strani ko-rak.si (teme: 12 nasvetov Evropskega kodeksa proti raku, tobak, kajenje in rak pljuč, rak mod in drugi moški raki, COVID-19, HPV in rak materničnega vratu, rak debelega črevesa in danke, melanom, rak dojk, gibanje in telesna teža, …).

Izvedli so tudi več usposabljanj strokovnega osebja:

* + 27.1. strokovno srečanje na temo raka materničnega vratu,
  + 10.3. strokovno srečanje na temo raka debelega črevesa in danke,
  + 17.3. strokovno srečanje na temo raka pljuč,
  + 24.5. strokovno srečanje na temo melanoma,
  + 15.9. strokovno srečanje Briški izzivi (srčno-žilni zapleti zdravljenja hemato-onkoloških bolnikov),
  + 26.10. strokovno srečanje na temo raka dojk in
  + 29.11. strokovno srečanje na temo raka pljuč.

ILCO Invalidsko društvo oseb s stomo Nova Gorica je v letu 2022 izvedlo usposabljanje za aktivno življenje in delo oseb s stomo s ciljem, da osebe s stomo pridobijo znanja in veščine kot so: sprejemanje svoje invalidnosti, pridobivanje spretnosti, ki jih potrebujejo za premagovanje ovir, dosegajo najvišjo možno raven osebnega razvoja in neodvisnega življenja. Osebe s stomo, ki iz takšnega ali drugačnega razloga ostaja v prvotnem okolju, se pogosto srečuje z veliko težjimi življenjskimi situacijami, imajo pa tudi slabše pogoje za koriščenje družbene moči. Na področju komunikacije, izražanja čustev, učenja, osebne higiene in urejenosti se pri osebah s stomo pojavljajo primanjkljaji zaradi čustvenega doživljanja in ujetosti v lastnem domu. Za bolnike s hudimi črevesnimi težavami in za osebe s stomo so po operacijah še posebej pomembni prostovoljci, ki opravljajo aktivno socialno in zdravstveno varovanje invalidov. Za osebe s stomo in prostovoljce je društvo izvedlo usposabljanje za življenje in delo z invalidi, katerega se je udeležilo 15 prostovoljcev in 80 uporabnikov.

1. Zdravstveno varstvo in rehabilitacijski programi, skrb za zdravje

Zdravstveni dom Osnovno varstvo Nova Gorica – Center za krepitev zdravja Nova Gorica je v letu 2022 izvedel 17 delavnic za MDSSNG, Medobčinsko društvo invalidov Goriške, Društvo slepih in slabovidnih, Društvo paraplegikov, (Društvo revmatikov, Društvo za osteoporozo, Društvo za fibromialgijo itd.). S preventivnimi programi vplivamo na življenjski slog posameznika in posredno na javno zdravja družbe.

CSD Severna Primorska se je v maju 2022 udeležil dobrodelne prireditve »Tečem, da pomagam«, v decembru 2022 pa dobrodelne tekaške prireditve »Goricatlon«.

VDC Nova Gorica je v letu 2022 sodeloval z Društvom Tačke pomagačke. Terapevtski pari so obiskovali tako uporabnike z motnjo v duševnem razvoju kot osebe po poškodbi glave. Srečanja so potekala večkrat mesečno v enotah Goriški center, Solkan ter Stara Gora.

VDC Nova Gorica se je ponovno vključil v gibanje Specialna olimpijada Slovenije. Tako skrbijo tudi za ohranjanje psihofizičnih sposobnosti in vsesplošno socializacijo oseb z motnjami v duševnem razvoju. V mesecu novembru so sodelovali na državnih MATP igrah namenjenim osebam s težko ali kombinirano motnjo v duševnem razvoju.

MDSSNG je organiziralo preventivne zdravstvene delavnice, ki jih je izvedel Center za krepitev zdravja Nova Gorica. Sodelovali so na Festivalu zdravja ob svetovnem dnevu zdravja, izvajali so osebno asistenco po Zakonu o osebni asistenci.

Medobčinsko društvo invalidov Goriške je tekom leta izvajalo program »Ohranjevanje zdravja«. Z izvajanjem programa so strokovno vodili, izvajali in zadovoljevali potrebe delovnih invalidov po ZPIZ[[1]](#endnote-1), oseb s telesno okvaro z odločbo ZPIZ in oseb s statusom invalida po ZZRZI[[2]](#endnote-2) in njihovih družinskih članov v primerih, ko so izvajali družinsko terapijo, da so pridobivali in ohranjali fizično kondicijo in zdravje kot prispevek k povečevanju možnosti za aktivnejše vključevanje v življenje in delo na vseh področjih družbenega življenja; da so dosegali čim večjo neodvisnost in samostojnost, da so se lažje vključevali v življenje skupnosti, da so sodelovali pri oblikovanju, sprejemanju in izvajanju odločitev na različnih ravneh odločanja, da so se družili s sebi enakimi za uveljavljanje skupnih ciljev, da so oblikovali socialno mrežo v okolju kjer živijo in delajo. Cilj ohranjati in izboljševati preostale sposobnosti invalida in ohranjati še preostale sposobnosti, je bil dosežen.

Društvo paraplegikov Severne Primorske je na društvu za člane organiziralo predavanje o zdravem načinu življenja, opravili so tudi meritve krvnega sladkorja, holesterola ter krvnega tlaka.

Društvo civilnih invalidov vojn Primorske (DCIV) je v lanskem letu 8 članom s 5 spremljevalci nudilo administrativno pomoč pri prijavi za zdravilišče ter 7 prosilcem za koriščenje počitniških enot s 5 spremljevalci in 21 drugimi udeleženci. Nudili so administrativno pomoč pri prijavah na druge razpise DCIV ter Zveze društev civilnih invalidov vojn Slovenije (zveza). DCIV je obravnavalo 50 vlog (od teh 23 za društvo, 27 za Zvezo) in sicer: 13 za zdravstvene terapije, 2 za socialno pomoč, 4 za tehnične, higienske, ortopedske pripomočke, 4 za draga zdravila. Zveza je na predlog Komisije za socialno-zdravstvene zadeve pri DCIV od 27 odobrila 23 vlog, pri katerih je društvo ravno tako nudilo vso administrativno pomoč: 4 za tehnične pripomočke, 15 za socialno pomoč, 4 za draga zdravila.

Društvo za pomoč osebam s posebnimi potrebami Stara Gora – V letu 2022 je potekala intenzivna gradnja rehabilitacije na Stari Gori za odrasle in mladino po hudih poškodbah in z drugimi možganskimi anomalijami. V letu 2023 bodo v uporabo dani sodobni prostori, ki so edinstveni v tem delu Slovenije in nujno potrebni za prebivalce Severno-primorske regije.

ŠENT, Stanovanjska skupina za mlade s težavami v duševnem zdravju je nadaljevala s projektom EZTS[[3]](#endnote-3) in pridobivanjem lastnih sredstev financiranja programa s strani Ministrstva za delo, družino, socialne zadeve in enake možnosti.

ŠENT, projekt nadgradnja mobilnih enot Terensko delo z uporabniki prepovedanih drog: v novembru 2022 se je projekt Ministrstva za zdravje zaključil. Program pa se v nadgrajeni obliki izvaja dalje (Zavod za zdravstveno zavarovanje Slovenije in Ministrstvo za, delo, družino, socialne zadeve in enake možnosti).

Društvo vojnih invalidov severne primorske je v letu 2022 poskrbel za ohranjevanje zdravja vojnih invalidov v naravnih in klimatskih zdraviliščih ter koriščenje terapij. S tem posebnim socialnim programom so vojnim invalidom omogočili ohranjevanje zdravja in psihofizične kondicije v naravnih ali klimatskih zdraviliščih. Ključna cilja programa sta bila, da se z zdravstvenimi storitvami v zdraviliščih in s posameznimi terapijami drugih specialistov lajša zdravstvene težave vojnih invalidov in s tem uspešno preprečuje nastanek drugih oziroma novih obolenj ter vzdržuje, spodbuja in omogoča splošno boljše počutje vojnih invalidov. V skladu s sprejetimi stališči Zveze društev vojnih invalidov Slovenije, da je zaradi visoke starosti in opešanega zdravja za vojne invalide koristno zdravljenje v zdraviliščih in s posameznimi terapijami ter da si zaradi slabšega ekonomskega in socialnega stanja nekateri vojni invalidi tovrstno zdravljenje ne morejo privoščiti, je društvo na podlagi meril vojnim invalidom sofinancirala te storitve ter s tem zagotavljala vojnim invalidom tiste storitve, ki jih javne službe ne pokrivajo.

Severnoprimorsko društvo za cerebralno paralizo je v letu 2022 organiziralo dve zdravstveno terapevtski koloniji za otroke, mladostnike in njihove družine. Sodelovalo je sedem spremljevalcev in štirje fizioterapevti. Koloniji sta bili na morju in v toplicah. Skozi vse leto je delovala terapija na konjih, sodelovali so člani vseh starosti, pomagali pa so fizioterapevti in starši. V društvo sta vključena dva paraolimpijca v sedeči odbojki, mladinka v namiznem tenisu in mladinca v smučanju. V društvu so pomagali s kritjem potnih stroškov za udeležbo na tekmovanja. Ob koncu leta so za člane organizirali praznovanje in obdaritev Dedka Mraza.

Društvo PO-MOČ izvaja osebno asistenco 25 uporabnikom in trenutno zaposluje 50 osebnih asistentov, strokovno vodjo za osebno asistenco in usklajevalko. Z izvajanjem osebne asistence omogočajo uporabnikom, ki jim ni potrebno v institucijo, tudi izboljšanje zdravstvenega stanja, saj jih spremljajo na pregled k zdravniku, skrbijo, da dobijo vse potrebne pripomočke, uredijo specialistične preglede in jih tja tudi spremljajo ter kot podaljšana roka terapevtov skrbijo za rehabilitacijo tudi v domačem okolju.

V Društvu UNITRI izvajajo različne dejavnosti za ohranjanje telesnega in duševnega zdravja. (Ozaveščanje o preprečevanju demence, različne delavnice o zdravi prehrani, preventiva v prometu, prva pomoč in uporaba različnih preventivnih pripomočkov … ).

ILCO Invalidsko društvo oseb s stomo Nova Gorica je v letu 2022 v okviru programa ohranjanja zdravja in drugih rehabilitacijskih programov osebam s stomo zagotavljajo čim več potrebnih informacij za ohranjanje in krepitev zdravja (zdrava prehrana, s poudarkom na pripravi uravnotežene, varne in varovalne hrane, različnih dietah), kakovosten in zdrav življenjski slog oseb s stomo in za praktično izvajanje športnih aktivnosti. Velik poudarek so namenili tudi obvladovanju stresa s pogovori, svetovanji in teoretično praktičnimi seminarji.

1. Strokovno – podporne službe in pripomočki

V VDC Nova Gorica so v letu 2022 nadaljevali s projektom »Če zmoreš ti, zmorem tudi jaz«. Stroške projekta povrne Evropski kmetijski sklad za razvoj podeželja in delno proračun RS. V projekt spadajo aktivnosti z živalmi na kmetiji v Goriških Brdih ter aktivnosti s konji na Banjšicah, sodelujejo uporabniki tako s poškodbo glave kot osebe z motnjo v duševnem razvoju.

Medobčinsko društvo slepih in slabovidnih Nova Gorica je izvajalo aktivnosti za slepe in slabovidne, njihove pomembne bližnje v okviru programa Rehabilitacija kasneje oslepelih in slabovidnih oseb na osebnem nivoju.

Medobčinsko društvo invalidov Goriške je v okviru dejavnosti »Zagotavljanje zagovorništva« tudi v letu 2022 želelo doseči čim večjo neodvisnost in samostojnost invalidov, da bi se vključevali v življenje v skupnosti, uveljavljali skupne interese, se družili s sebi enakimi z namenom uveljavljanja skupnih ciljev, oblikovali in ohranjali socialne mreže v okolju kjer živijo in delajo. Nudili so jim pomoč pri uveljavljanju potreb invalidov na področju socialnega varstva, varovanja zdravja, medicinske in socialne rehabilitacije in na ta način dosegali cilje uveljavljanja človekovih pravic invalidov in njihovo nediskriminacijo.

Društvo paraplegikov Severne Primorske je za člena nabavil medicinsko tehnične pripomočke, ki so jih le-ti potrebovali.

Društvo civilnih invalidov vojn Primorske (DCIV) je izvedlo 4 strokovna srečanja.

ŠENT – je v okviru tekočega, rednega vsakodnevnega izvajanja socialnovarstvenih programov in zaposlitvenega centra izvajal programe:

* + Stanovanjska skupina za mlade s težavami v duševnem zdravju, ciljna skupina 18 let do 27 let, kapaciteta 6 postelj, delo z uporabniki in njihovimi svojci. Financiranje s strani Ministrstva za delo, družino, socialne zadeve in enak možnosti, občin stalnega bivališča stanovalcev ter lastna sredstva;
  + Dnevni center za osebe s težavami v duševnem zdravju, Ministrstva za delo, družino, socialne zadeve in enak možnosti FIHO[[4]](#endnote-4), mestna občina in druge občine v Severno primorski regiji,
  + Dnevni center za uporabnike prepovedanih drog, Ministrstvo za delo, družino, socialne zadeve in enak možnosti, FIHO, mestna občina
  + Terensko delo z uporabniki prepovedanih drog, Ministrstvo za delo, družino, socialne zadeve in enak možnosti, FIHO, mestna občina ter druge občine v Severno primorski regiji
  + Zavetišče za brezdomce, Ministrstvo za delo, družino, socialne zadeve in enak možnosti, FIHO, mestna občina ter druge občine v Severno primorski regiji
  + ŠentValid, zaposlitveni center, Ministrstvo za delo, družino, socialne zadeve in enak možnosti in lastna sredstva.

Društvo vojnih invalidov severne primorske je v okviru svojega delovanja izvajalo program za preprečevanje in odpravljanje ovire v fizičnem in socialnem okolju ter oskrbo s tehničnimi pripomočki. Namen tega posebnega socialnega programa je bil pomagati najbolj socialno ogroženim vojnim invalidom pri odpravljanju njihovih stisk na socialnem, zdravstvenem, stanovanjskem in eksistencialnem področju ter jim omogočiti lažjo premostitev nepredvidenih težkih okoliščin za njihov kvalitetnejši vsakdan. V skladu s Standardnimi pravili OZN o izenačevanju možnosti invalidov je naloga države, da iz državnih sredstev zagotavlja ortopedske in druge tehnične pripomočke vsem državljanom in s tem tudi invalidom glede na spol in vrsto invalidnosti ter skrbi za razvoj ustrezne mreže servisnih služb za samostojnejše življenje invalidov. Storitve države v praksi ne zadovoljujejo vseh potreb vojnih invalidov, zato je ta poseben socialni program, ki ga v društvu izvajajo dopolnilo javni službi za izboljšanje socialnih in zdravstvenih pogojev življenja in bivanja vojnih invalidov.

Društvo PO-MOČ z vodenjem Skupne informacijske pisarne vzpostavlja mrežo različnih organizacij s področja sociale in zdravstva, ki delujejo kot podporne službe na terenu in s tem preprečuje socialno izključenost invalidov. Tako društvo kot konzorcijski partnerji spodbujamo in tudi imamo veliko prostovoljcev, ki jih redno vključujemo v delo s ciljnimi skupinami ter na ta način zagotovimo tudi laično podporo. Svoje uporabnike spodbujamo pri uporabi pripomočkov in jim jih tudi pomagamo urediti, priskrbeti in uporabljati.

Društvo Ko-RAK.si je kot partner celo leto sodeloval pri projektu PRO-NET, s katerim se pod okriljem Ministrstvom za javno upravo kreira spletna platforma za prostovoljstvo.

1. Vzgoja in izobraževanje

Mladinski center Nova Gorica je v okviru izvajanja nalog AND v letu 2022 izvedel naslednje aktivnosti:

* vključitev otroka s posebnimi potrebami v počitniško varstvo,
* vključitev mladih s težavami v duševnem zdravju v pomoč starejših pri računalniškem opismenjevanju in
* kuharske delavnice z mladimi z motnjo v duševnem razvoju in mladimi s težavami v duševnem zdravju.

Na Ljudski univerzi Nova Gorica so v letu 2022 izvajali naslednje vsebine, ki so bile namenjene ranljivim skupinam:

|  |  |  |
| --- | --- | --- |
| DEJAVNOST | CILJNA SKUPINA | IZVEDENE URE |
| Učna pomoč | Otroci in mladi iz soc. ogroženih družin, s PP | 77 |
| Pogovorna skupina oseb z osteoporozo | Invalidi | 41 |
| Šivanje voščilnic | invalidi | 132 |
| Skupina za samopomoč oseb s cerebrovsakularnimi boleznimi | invalidi | 9 |
| Dobro sem - skupina za samopomoč | Starejši, soc. ogroženi | 35 |
| Prepevanje | Starejši, soc. ogroženi | 83 |
| Druženje ob orglicah | Starejši, soc. ogroženi | 12 |
| Jutranja telovadba | Starejši, soc. ogroženi | 29 |
| Kleklanje | Starejši, soc. ogroženi | 99 |
| Osnove ikt | Starejši, soc. ogroženi | 40 |
| Pametni telefoni | Starejši, soc. ogroženi | 2 |
| Kako ohraniti zdrave možgane | Starejši, soc. ogroženi | 2 |
| Umovadba | Starejši, soc. ogroženi | 48 |
| Pletenje in kvačkanje | Starejši, soc. ogroženi | 90 |
| Ubiranje citrarskih strun | Starejši, soc. ogroženi | 66 |
| Barvanje mandal | Starejši, soc. ogroženi | 82 |
| Razgibajmo se, sprehodimo se | Starejši, soc. ogroženi | 38 |
| Družabna srečanja za harmonikaše | Starejši, soc. ogroženi | 40 |
| Od zajtrka do večerje – prehrana v tretjem življenjskem obdobju | Starejši, soc. ogroženi | 2 |
| Tapkanje | Starejši, soc. ogroženi | 2 |
| ntistres vadba | Starejši, soc. ogroženi | 1 |
| Taichi | Starejši, soc. ogroženi | 10 |
| SKUPAJ |  | 940 |

V VDC Nova Gorica so v letu 2022 nudili učno pomoč gibalno oviranem dijaku pri zaključevanju Srednje ekonomske in trgovske šole Nova Gorica.

Medobčinsko društvo slepih in slabovidnih je izvedlo izobraževanje o sodobni informacijski tehnologiji za uporabnike LUNG in člane Medobčinskega društva invalidov Goriške.

Medobčinsko društvo invalidov Goriške je v letu 2022 izvajalo program »Usposabljanje za aktivno življenje in delo«, katerega namen in cilji programa so bili, da uporabniki pridobijo znanja in veščine kot so: sprejmejo svojo invalidnost in pridobijo tiste spretnosti, ki jih potrebujejo za premagovanje ovir; dosežejo najvišjo možno raven osebnega razvoja; pridobijo veščine za socialno vključevanje; pridobijo socialne veščine in se pripravijo za neodvisno življenje; pridobijo praktično pomoč pri integraciji v družbo in pri premagovanju problemov, s katerimi se srečujejo v življenju.

Član Društvo paraplegikov Severne Primorske je na večjih šolah predaval o nevarnostih za nastanek poškodb hrbtenice.

Društvo civilnih invalidov vojn Primorske (DCIV) je izvedlo 4 predavanja:

- Je zdrava prehrana res draga?,

- Zdravilnost smrekove smole,

- Zdravstveno stanje voznika in novosti v prometu,

- Preventiva za zdrave ledvice

DCIV je izvedlo tudi dve delavnici o izdelavi voščilnic in novoletnih ikeban.

Društvo za pomoč osebam s posebnimi potrebami Stara Gora je izvedlo predavanje za starše in oskrbnike invalidnih oseb s težavami v duševnem zdravju na področju socialnih transferjev.

ŠENT, Stanovanjska skupina za mlade: je spodbujalo mladostnike vključene v program za dokončanje izobrazbe.

Društvo vojnih invalidov severne primorske je izvedlo usposabljanje vojnih invalidov za premagovanje življenjskih težav in članov društev za delo z vojnimi invalidi. Zagotavljali so neformalno posredovaje potrebnih informacij in znanja, ki so pomembni pri premagovanju (vsakodnevnih) življenjskih težav, kar pripomore k samostojnejšem življenju vojnih invalidov. Spodbujali aktivno ukvarjanje z lastnim položajem za iskanje rešitev. Z usposabljanjem želijo prostovoljcem zagotoviti dovolj znanja in informacij za delo z vojnimi invalidi oziroma in izvajanju posebnih socialnih programov. Eden od ciljev Društva vojnih invalidov severne primorske je izboljšanje kvalitete izvajanja posebnih socialnih programov.

Društvo UNITRI – Univerza za tretje življenjsko obdobje nudi možnosti organiziranega izobraževanja po vsakoletnem programu. (Tečaji tujih jezikov za različne stopnje zahtevnosti, digitalno usposabljanje, različni programi s področja zgodovine, zemljepisa, kulturne dediščine itd.).

1. Delo, zaposlitev, materialna in socialna varnost

Zavod Republike Slovenije za zaposlovanje (ZRSZ) je v letu 2022 izvajal naslednje aktivnosti:

* informativne delavnice za novo prijavljene brezposelne osebe, ki so potekale na daljavo preko MS Teams,
* sodelovanje ZRSZ pri zaposlovanju brezposelnih invalidov (soočenja z delodajalci, predselekcije kandidatov) / ZRSZ,
* vključevanje brezposelnih invalidov v aktualne programe aktivne polite zaposlovanja APZ/ ZRSZ,
* računalniško opismenjevanje brezposelnih invalidov/ ZRSZ, MDSSNG
* zdravstveno zaposlitveno svetovanje/ ZRSZ,
* rehabilitacijsko svetovanje, aktivno sodelovanje z izvajalci zaposlitvene rehabilitacije, rehabilitacijske komisije, priprava ocen zaposlitvenih možnosti za brezposelne in zaposlene invalide/ ZRSZ,
* sodelovanje z društvi, invalidskimi podjetji, zaposlitvenim centrom in drugimi deležniki s področja zaposlovanja invalidov/ ZRSZ,
* timske obravnave in komisije za ugotavljanje začasne nezaposljivosti skupaj s pristojnimi CSD/ZRSZ.

VDC Nova Gorica že 30 let nudi podporo integrirano zaposlenim uporabnikom. Najdlje časa sta zaposleni uporabnici v Domu upokojencev Gradišče in v Splošni bolnišnici dr. Franca Derganca. Dva uporabnika sta zaposlena v trgovini OBI Nova Gorica.

Medobčinsko društvo slepih in slabovidnih Nova Gorica je izvedlo računalniško izobraževanje za invalide v okviru aktivne politike zaposlovanja ZRSZ.

Medobčinsko društvo invalidov Goriške (MDI Goriške) je s programom skupin, ki so se ukvarjale z ljubiteljskimi dejavnostmi spodbujalo interes invalidov za ustvarjalnost, ki je morda tudi kdaj prikrita zaradi nezainteresiranosti okolja ali nedostopnosti do pogojev za izvedo le-te. Invalidi so razvijali svoje spretnosti skozi ustvarjanje različnih izdelkov in si ob tem krepili samozavest. Sprememba okolja, zadoščenje ob lastni ustvarjalnosti, dobro počutje, jačanje psihofizične kondicije so bili cilji, ki so jih v lanskem letu v MDI Goriške zasledovali in dosegli. Pomemben cilj je bil tudi krepitev samopodobe invalidov in socialno vključevanje, izmenjava izkušenj in znanj skozi primere dobre prakse.

Društvo paraplegikov Severne Primorske je članom razdeljevalo materialno in socialno pomoč za premagovanje stisk.

Društvo gluhih in naglušnih Severne Primorske je s podjetjem Racio d.o.o. in ZRSZ sodelovalo pri zaposlitveni rehabilitaciji oseb z izgubo sluha.

Društvo civilnih invalidov vojn Primorske (DCIV) je 17 članom omogočilo prejem socialne pomoči (hrana, kurjava, položnice).

ŠENT, Zaposlitveni center ŠentValid: delovanje zaposlitvenega centra in sodelovanje z delodajalci na področju zaposlovanja invalidov (10 invalidov in 4 mentorji) in omogočanje uveljavljanja kvotnega zaposlovanja invalidov).

Društvo PO-MOČ v svoje delo redno vključuje osebe s statusom invalida in jih zaposluje za nedoločen čas.

1. Družinsko življenje in spoštovanje osebne integritete

Medobčinsko društvo slepih in slabovidnih Nova Gorica (MDSSNG) je bil v letu 2022 izvajalec brezplačnih prevozov za starejše občane od 65 let z bivališčem v mestni občini. Izvajanje brezplačnih prevozov za starejše sofinancira mestna občina. MDSSNG je v letu 2022 izvajal prevoze in spremljanje slepih in slabovidnih v okviru programa Pomoč pri premagovanju gibalnih in komunikacijskih ovir za slepe in slabovidne.

Medobčinsko društvo invalidov Goriške (MDI Goriške) je v okviru programa »Preprečevanje in blaženje socialnih ter psihičnih posledic invalidnosti« organiziral aktivnosti, katerih namen je bil iskanje predlogov, mehanizmov, metod in aktivnosti za boljše socialno vključevanje invalidov; za preprečevanje in blaženje socialnih ter psihičnih posledic invalidnosti; za boljše sožitje med ne-invalidno in invalidno populacijo; njihovo medsebojno sodelovanje in zavzemanje za skupne cilje. Težave pri iskanju stika so v MDI Goriške premagovali s spremembo družbene situacije in z novimi metodami sodelovanja. Le-te niso temeljile na prisili ali velikih začetnih korakih, ampak na postopnosti približevanja. Cilj MDI Goriške je bil zagotoviti invalidom vključenost v družbo in sodelovanje v vsakdanjem življenju. Cilj je bil dosežen; nudili so podporo pri vzpostavljanju lastnih moči pri soočanju z invalidnostjo in težavami/problemi, ki so se ob tem pojavljali. Najpogostejša aktivnost v lanskem letu je bila obravnava invalida na domu - 9 uporabnikov (41 x pogovor z nepokretnim oz. pol pokretnim invalidom), - 12 uporabnikov (85 x o težavah, ki ga bremenijo in to je pomembna komponenta pri preprečevanju in blaženju socialnih ter psihičnih posledic invalidnosti).

Starejši in težji invalidi so potrebovali pomoč prostovoljcev pri iskanju poti sodelovanja v družbenem življenju in pri reševanju težav v medgeneracijskih odnosih. Aktivnosti v programu so bila tudi preventivna merjenja krvnega tlaka, sladkorja in holesterola (vključenih 43 uporabnikov, 2x/ letno). Oblika programa so bila tudi srečanja s težkimi invalidi in delo v delavnicah na društvu, katerih poglavitni cilj je bil vzpostavljanje socialnih stikov preko druženja, doživljanja kulturno umetniških stvaritev na teh srečanjih in psihično sproščanje - 49 uporabnikov. Za težke in na voziček vezane invalide so v MDI Goriške organizirali prevoz (za 9 uporabnikov) in tako so se lahko tudi najtežji družili z drugimi, v nekaterih primerih tudi z zdravimi so občani, kar je z vidika vključevanja v življenje pri osamelih in vedno na dom vezanih invalidih izredno dragoceno doživetje. MDI Goriške je trem posameznikom v težki finančni situaciji pomagalo tudi s finančno pomočjo. Organizirali so ogled Presihajoča jezera, katerega se je udeležilo 40 uporabnikov ter etnografsko ekskurzijo na Cres, katere se je udeležilo 51 uporabnikov.

ŠENT, Terensko delo z uporabniki drog: V letu 2022 je delovala skupina Zasvojc.si, to je skupina za samopomoč svojcem uporabnikov prepovedanih drog.

Društvo vojnih invalidov severne primorske je v letu 2022 izvajalo posebni socialni program (PSP) »Kompenziranje invalidnosti in ohranjanje socialnih stikov«. Namen tega PSP je bilo vzpostaviti socialne stike z namenom ugotavljanja razmer, v katerih živi vojni invalid; zagotoviti neposredne laične ali strokovne zdravstvene ali socialne pomoči na domu, če so za to ugotovljene potrebe; zagotoviti, da pomoči potrebni ne bi bili prepuščeni sami sebi; pomagati, da ostareli vojni invalidi čim dlje ostanejo v domačem okolju; osveščati vojne invalide o možnih načinih zadovoljevanja njihovih specifičnih potreb v lokalnem okolju; preprečevati osamljenosti in odtujenosti z druženjem s sebi enakimi, izmenjavanjem izkušenj in kulturnim udejstvovanjem. Cilji programa so bili ohraniti socialne vezi in vključiti najtežje vojne invalide v kulturno in družbeno življenje; izboljšati vključenost vojnih invalidov v kulturno in družbeno življenje; omogočiti najbolj pomoči potrebnim vojnim invalidom koriščenje ustreznih storitev za izboljšanje njihovega zdravja. ali socialnega položaja; starejšim in starajočim se invalidom zagotoviti dostop do kulturnih dobrin.

ILCO Invalidsko društvo oseb s stomo Nova Gorica je v letu 2022 izvajal program za starše in svojce oseb s stomo. Program je pomemben, saj omogoča, da je psihološka pomoč dostopna od trenutka, ko je bolnik izvedel za diagnozo, med zdravljenje, rehabilitacijo in tudi po vrnitvi v domače okolje. Društvo bilo v pomoč tudi svojcem in prijateljem in je zanje izvedlo individualna in skupinska srečanja za čim učinkovitejše vključevanje v družbo. Poleg tega, so v okviru dnevnih centrov, osebam s stomo omogočili, da so razvijali svoje spretnosti skozi ustvarjanje izdelkov in si ob tem krepile samozavest.

1. Kultura, šport rekreacija, religija

Goriški muzej Kromberk – Nova Gorica (Goriški muzej) je v decembru 2022 prilagodil razstavo GO\*S50-60 z repliko spomenika Edvardu Rusjanu, ki je namenjena slepim in slabovidnim. Ob sami predstavitvi so za slepe in slabovidne organizirali tudi vodstvo.

V letu 2022 so v okviru vodstev po zbirkah Goriškega muzeja organizirali nekaj prilagojenih vodstev za različne ranljive skupine. Dvakrat so gostili Društvo gluhih in naglušnih Severne Primorske, za katere so ob prisotnosti njihovega tolmača prilagodili voden ogled zbirke na Pristavi in razstavo NePozabljeni predmeti v Vili Bartolomei v Solkanu. Na Gradu Kromberk so gostili tudi skupino uporabnikov iz VDC Nova Gorica, Vili Bartolomei pa so sprejeli in brezplačno vodili uporabnike Dnevnega centra ŠENT.

Novembra 2022 so v sodelovanju z MDSS NG in Pedagoško fakulteto Univerze na Primorskem pričeli delati na tipni maketi Nove Gorice, ki bo dokončana v začetku leta 2023 in kasneje umeščena na razstavo GO-S50-60. Prav tako so v letu 2022 imeli prvi sestanek z Lesno šolo v Novi Gorici za izdelavo makete nekdanje Frnaže.

Goriška knjižnica Franceta Bevka Nova Gorica redno dopolnjuje knjižnično zbirko z nakupom gradiva za uporabnike s posebnimi potrebami (zvočne knjige, knjige s povečanim tiskom, v brajici in za dislektike). Gradivo tudi primerno označi.

Uporabnikom z manjšimi okvarami vida (slabovidnim) ponujajo posebej označeno leposlovje. Priporočajo jim tudi uporabo spletne knjižnice Biblos, ki ob uporabi bralnikov omogoča prilagoditev velikosti pisave in osvetlitve. Biblos ponuja izposojo in prodajo e-knjig. Zbirka se nenehno dopolnjuje. E-knjige so razvrščene v več kategorij, omogočeno je tudi iskanje s pomočjo iskalnika. Biblos je povezan tudi s katalogom COBISS+, kar pomeni, da se pri iskanju po COBISS-u izpiše (če obstaja) tudi elektronska verzija knjige in trenutna dostopnost.

Na portalu Audibook si lahko člani Goriške knjižnice brezplačno izposojajo zvočne e-knjige v slovenskem jeziku. Trenutno je na voljo več kot 200 različnih naslovov - strokovne, leposlovne, otroške in mladinske knjige; med njimi je tudi več naslovov domačega branja. Ponujeni so naslovi slovenskih in tujih avtorjev. Zvočne e-knjige, ki jih ponuja Goriška knjižnica, so vidne tudi v Katalogu Cobiss+, izposoja poteka preko mobilne aplikacije.

V Goriški knjižnici Franceta Bevka Nova Gorica so invalidi oz. uporabniki s posebnimi potrebami ob predložitvi ustreznega dokazila oproščeni plačila članarine. Isto velja tudi za varstveno delovne centre in njihove varovance. Knjižnico redno obiskujejo predvsem varovanci VDC Nova Gorica, kjer jim osebje pomaga in svetuje pri izbiri primernih knjig in drugega gradiva.

Bibliobus redno obiskuje VDC Solkan in VDC Nova Gorica, domova starejših občanov na Gradišču in v Mirnu ter terapevtsko skupino »Skupnost Srečanja« (komuna).

Vsako leto jih v okviru projekta Rastem s knjigo obiščejo sedmošolci OŠ PP Kozara. Z učenci nižjih razredov OŠ PP Kozara sodelujejo skozi vse leto: obisk in ogled knjižnice, prirejen ogled Bevkove sobe. Mesečno tudi obiščejo Pravljično sobo, kjer jim preberejo tematsko pravljico. V pravljični sobi vsako leto poteka tudi slavnostna podelitev priznanj za učence, ki so prebirali knjige v okviru projekta Bralna značka. Redno sodelujejo tudi pri projektu Bralnice pod slamnikom. Ranljivim skupinam omogočajo tudi storitev »Knjiga na dom«, ki je namenjena vsem, ki bi radi brali, a ne morejo oziroma s težavo obiščejo knjižnico zaradi invalidnosti, težje bolezni ali starosti. Izvajajo jo na območju Nove Gorice in okolice (v občinah Nova Gorica, Brda, Kanal, Miren-Kostanjevica, Šempeter-Vrtojba, Renče-Vogrsko) in je brezplačna. Namenjena je članom knjižnice, članstvo pa se lahko uredi tudi ob prvem obisku knjižničarja.

Aktivnosti Goriške knjižnice Franceta Bevka Nova Gorica v letu 2022:

Članom knjižnice, ki zaradi zdravstvenih in drugih težav niso mogli priti v knjižnico, so omogočili dostavo gradiva na dom (storitev »Knjiga na dom«).

Priporočali so uporabo Biblosa, ki omogoča lažje branje slabovidnim. V letu 2020 so pridobili tudi Audibook, ki omogoča izposojo zvočnih knjig v slovenskem jeziku na daljavo preko mobilne aplikacije.

Uporabnike so spodbujali k uporabi e-virov, ki jih ponuja knjižnica in so dostopne na računalnikih v njihovih knjižnicah ali pa od doma (dostop na daljavo). Z uporabo elektronskih podatkovnih zbirk lahko hitro dostopajo do želenih informacij in jih na enostaven način tudi uporabijo (<https://gkfb.si/e-viri/knjiznica-ponuja> ).

Posebej so spodbujali uporabo in raziskovanje e-virov, ki jih soustvarja knjižnica: [Album Slovenije - osebni spomini 20. stoletja](https://gkfb.si/e-viri/knjiznica-soustvarja/74-album-slovenije), [Obrazi slovenskih pokrajin](https://gkfb.si/e-viri/knjiznica-soustvarja/75-obrazi-slovenskih-pokrajin), [Dobreknjige.si – slovenske splošne knjižnice priporočamo](https://gkfb.si/e-viri/knjiznica-soustvarja/76-dobreknjige), [Europeana 1914–1918](https://gkfb.si/e-viri/knjiznica-soustvarja/77-europeana), [Kamra](https://gkfb.si/e-viri/knjiznica-soustvarja/78-kamra), [dLib](https://gkfb.si/e-viri/knjiznica-soustvarja/87-dlib), [Virtualna knjižnica Slovenije (Cobiss+)](https://gkfb.si/e-viri/knjiznica-soustvarja/95-virtualna-knjiznica-slovenije-cobiss-opac) (<https://gkfb.si/e-viri/knjiznica-soustvarja>). Nekateri e-viri vabijo k sodelovanju uporabnikov s prispevanjem spominov, fotografij, zgodb, znanja …

Javni zavod za šport Nova Gorica (JZŠ) je v letu 2022 preko socialnih omrežij stalno ozaveščal javnost o pomenu integracije invalidnih oseb oziroma oseb s posebnimi potrebami. JZŠ je v letu 2022 z vsemi zavodi dobro sodeloval. V novozgrajenem bazenu je invalidnim osebam omogočen cenejši nakup vstopnice ter prilagojen prostor za preoblačenje in nemoteno športno udejstvovanje. Novozgrajeni bazen ima dvižno dno in dvigalo za invalide. V lanskem letu je JZŠ opravil nakup kabine (z oznako invalidi) za ogled nogometnih tekem invalidnih oseb. V letu 2022 je JZŠ organiziral dobrodelno športno tekaško prireditev (Goricatlon), ki je primerna tudi za invalide, kar so še posebej poudarjali pri oglaševanju in tako spodbujali k udeležbi. Donacije pa so bile v celoti namenjene OŠ KOZARA Nova Gorica. Poleg tega so z nudenjem športne infrastrukture in tako podprli dobrodelno športno tekaško prireditev »Tečem, da pomagam«, ki jo organizira MDSS NG. Z nudenjem športne infrastrukture so prav tako podprli Državno prvenstvo v sedeči odbojki v organizaciji Odbojkarskega kluba. JZŠ je predlagal, da se v Letnem programu športa za leto 2022 del sredstev nameni tudi za sofinanciranj športnega programa »Športna vzgoja otrok in mladine s posebnimi potrebami«, kar je občinska uprava tudi upoštevala.

V novozgrajenem pokritem bazenu je JZŠ gostil delovni sestanek na temo »Postani športnik«, kjer je bila glavna tema sestanka nadaljnje konkretne aktivnosti na področju vključevanja mladih invalidov v šport v Goriški regiji.

Javni sklad RS za kulturne dejavnosti (JSKD) je ustanova, ki uresničuje nacionalni interes na področju ljubiteljskega kulturno umetniškega ustvarjanja in poustvarjanja. Predstavlja odlično organizirano kulturno, izobraževalno, svetovalno in posredniško institucijo za različne ljubiteljske kulturno - umetniške prakse. Sistem JSKD-ja je vsestransko odprt in omogoča predstavitve vsem starostnim in narodnostnim skupinam. V programe JSKD (pregledna srečanja, festivale, razstave, ex tempore, literarni večeri, izobraževanja …) se redno vključujejo invalidne osebe in posamezniki drugih ranljivih skupin.

JSKD deluje na področju ljubiteljske kulture, v kulturna društva so vključene številne osebe s statusom invalida. So aktivni člani gledaliških, lutkovnih, pevskih zborov, likovnih, literarnih, plesnih in folklornih skupin, orkestrov … Vključenost in ukvarjanje z ustvarjalnimi prostočasnimi dejavnostmi jim omogoča krepitev socialnih vezi, medgeneracijsko povezovanje in socialno vključenost – to so vrednote za katere se s svojim delovanjem aktivno zavzema tudi JSKD.

Kulturni dom Nova Gorica v letu 2022 ni izvajal nobenih aktivnosti, ki se nanašajo na dostopnost do prostora, informacij in storitev invalidov in drugih ranljivih skupin, saj je stavba stara že 43 let in precej dotrajana, izven vsakršnih standardov in zato povsem neustrezna za obisk invalidov, zlasti tistih z gibalnimi ovirami.

Zveza kulturnih društev Nova Gorica (ZKD) je samostojna in nepridobitna organizacija, ki povezuje kulturna društva s področja ljubiteljskih kulturnih dejavnosti in ima status nevladne organizacije v javnem interesu na področju kulture. V upravljanju ima prostore na Gradnikovih brigadah 25 (»Točka ZKD«), v katerih imajo številna društva in njihove sekcije redne vaje, potekajo tudi prireditve in izobraževanja. Te prostore obiskujejo in uporabljajo tudi invalidne osebe kot člani društev, zunanji sodelavci v programih ZKD ali obiskovalci. Zgradba je sicer prilagojena uporabi invalidov (klančina pri vhodu), nima pa urejenih parkirnih prostorov za invalidne osebe, ki bi jim olajšali dostop do same zgradbe. Glede tega je ZKD Nova Gorica že 18. 1. 2018 poslala dopis na Mestno občino Nova Gorica na Oddelek za okolje, prostor in javno infrastrukturo, vendar pobuda tudi v letu 2022 še ni bila razrešena.

V VDC Nova Gorica je bila tudi v letu 2022 aktivna Košarkarska ekipa VDC Nova Gorica, ki je nadaljevala s skupnimi treningi s Košarkarskim društvom Nova Gorica mladi. Ekipa košarkarjev VDC se je v letu 2022 pridružila tudi mednarodnemu košarkarskemu prvenstvu »Bomba«, ki ekipo povezuje z ekipami iz območja Furlanije Julijske Krajine. VDC Nova Gorica je v mesecu juliju sodeloval s kulturnim društvom Teater na konfini. V prostorih Goriškega centra ter na terenu so potekale filmske delavnice, snemanje materiala za dokumentarni film pod naslovom »Topologija sanj«, ki je bil predstavljen na festivalu »Gotropolis«. Projekt je bil sofinanciran tudi s strani Mestne občine Nova Gorica.

Medobčinsko društvo slepih in slabovidnih je v letu 2022:

* organiziralo dvodnevne likovne kolonije za slepe in slabovidne,
* sodelovalo na prireditvi Kolesarim, da pomagam,
* sodelovalo pri organizaciji in izvedbi prireditve Tečem, da pomagam,
* omogočalo slepim in slabovidnim oglede različnih razstav in prireditev,
* omogočalo slepim in slabovidnim športno rekreativne dejavnosti (stezno kegljanje, vrtno kegljanje, pikado, pohodništvo),
* sodelovalo z Goriškim muzejem in Univerzo na Primorskem, Pedagoško fakulteto pri pripravi makete mesta Nova Gorica,
* sodelovalo z Goriškim muzejem pri projektu priprave makete spomenika Edvarda Rusjana.

Medobčinsko društvo invalidov Goriške (MDI Goriške) je v okviru programa »Rekreacija in šport«, z geslom "Nazaj k naravi", ki ni le moto v naravo zagledanih posebnežev, ampak je način življenja in razmišljanja širšega kroga ljudi, posebej pa še invalidov, le te povlekli iz osame in jim na ta način omogočili integracijo v družbeno življenje. Na ta način so ohranjali psihofizične sposobnosti in zdravje. Ob tem je zelo pomemben tudi vidik družabništva; poudarek je na lažjem vključevanju v življenjsko skupnost. MDI Goriške je invalidom omogočilo, da so sodelovali pri oblikovanju, sprejemanju in izvajanju odločitev na različnih ravneh odločanja.

MDI Goriške je v okviru aktivnosti »Kulturna dejavnost« spodbujalo interes invalidov za doseganje ciljev na področju kulturne dejavnosti, po krepitvi samozavesti, ohranjanju preostalih zmožnosti invalida, krepitvi bližnjega spomina, hitrosti reakcij, deljene pozornosti, izkušenosti in modrosti. Zaradi prizadetosti nekaterih funkcij, je bil namen MDI Goriške ohranjati še preostale funkcije oz. jih zaradi dejavnosti celo dvigniti. Sam invalid mora prevzeti glavnino pobude in odgovornosti za svojo socialno vključenost.

V Društvo paraplegikov Severne Primorske, v okviru kulturne dejavnosti, se njihovi člani udeležujejo ogledov gledaliških predstav (abonma). Organizirali so likovno delavnico z udeležbo likovnikov – invalidov iz celotne Slovenije. Udeležujejo se tudi likovnih delavnic, ki jih organizirajo drugi. Članom skozi vse leto omogočajo sodelovanje pri športnih in rekreacijskih aktivnostih, ki jih organizirajo. To so plavanje, kegljanje, namizni tenis, pikado in ročno kolesarjenje.

Društvo civilnih invalidov vojn Primorske (DCIV) je v lanskem letu organiziralo kar nekaj strokovnih ekskurzij in srečanj članov (ob dnevu žena, briškolado, martinovanje, novoletno srečanje itd.), Člani DCIV so se udeležili tudi srečanj v izvedbi drugih društev, športnih iger (avtomatsko kegljanje, vrtno kegljanje, hoja, pikado, šah). Organizirali pa so tudi štiri pohode, društveno in meddruštveno balinanje.

Društvo za pomoč osebam s posebnimi potrebami Stara Gora, je kljub še vedno veljavnim režimom zaprtih con, za uporabnike nastanjene v bolnici in VDC Stara Gora, v letu 2022 izvedlo oz. organiziralo kar nekaj aktivnosti:

* čezmejni pohod solidarnosti invalidov na progi Gorica (IT) Rafut in Rožna dolina (Mestna občina) in Šempeter pri Gorici (občina Šempeter) s povratkom v Gorico (IT). Na pohodu so sodelovali uporabniki VDC, bolnišnice Stara Gora in Anffas iz Gorice (IT),
* praznovanja vseh rojstnih dni na Oddelku za invalidno mladino in rehabilitacijo Stara Gora, v sodelovanju Mednarodne organizacije klovnov Rdeči noski pa se posebno prireditev,
* srčno in dobrodelno prireditev v VDC, v sodelovanju Mednarodne mirovniške fundacije Beli Golob (sodelovanje pevca Giannija Rijavca) s simbolnim prižigom luči ljudem v mesecu decembru,
* v sodelovanju z Mestno občino Nova Gorica obeležitev 25 letnice delovanja Društva za pomoč osebam s posebnimi potrebami Stara Gora in povabilom vseh tistih, ki so kakorkoli prispevali za ohranitev in delovanje posebnih programov v Stari Gori.

ŠENT je organiziral nogometni turnir »Z žogo nad stigmo«, z namenom vključevanja in povezovanja uporabnikov v Goriški regiji in izven. Turnirja se je udeležilo 100 udeležencev. Organizirali so tudi pink ponk turnirja za celotno lokalno skupnost v maju 2022. V okviru vseh štirih programov, ki jih izvajajo v lokalni skupnosti, so vključenim skupinam omogočili rekreacijo omogočili uporabnikom rekreacijo (nogomet, pohodi, pink-ponk).

V Društvo vojnih invalidov severne primorske so v okviru programa »Skrb za zdravje vojnih invalidov z rekreacijo« vojnim invalidom organizirali rekreacijo in jim tako omogočili ohranjanje psihofizične kondicije oziroma poskrbeli, da so aktivni in ostanejo v dobri formi, kar prispeva k dobremu počutju in ohranitvi zdravja. Cilja programa sta bila, da postane rekreacija pomemben del življenja vojnih invalidov in da bi se za rekreacijo odločilo čim več vojnih invalidov.

Društvo UNITRI organizira rekreacijsko – športne in kulturne dogodke po letnem programu. ( V letu 2022 so izdali obsežen zbornik ob 30. obletnici UNITRI, pripravili več kulturnih dogodkov na to temo, različne razstave itd.). Organizirani so bili tematski pohodi, rekreacijske plesne dejavnosti, nordijska hoja, različne vrste vadbe.

Društvo Ko-RAK.si je 1.10. končno (po dolgem času zaradi pandemije COVID-19) organiziral 8. Goriški tek in hojo za upanje – dobrodelni dogodek, s katerim se je zbiralo sredstva za onkološki oddelek Splošne bolnišnice Franca Derganca Nova Gorica. Trase so bile prilagojene tudi za uporabnike invalidskih vozičkov.

Kot partner so preko celega leta sodelovali pri projektu »Vsi cvetovi bodočnosti so v semenu sedanjosti«, s katerim se pod okriljem LAS urejata SReČNA hiša na Fobškem kalu in predvsem okoliški gozd, ki je namenjen programom za ranljive skupine in na splošno za vse, ki želijo storiti kaj dobrega za svoje zdravje.

**ZAKLJUČEK**

V poročilo o izvajanju aktivnosti iz SND smo vključili tiste aktivnosti, ki so bile izvedene v letu 2022. Tudi v letu 2022 je bilo na področju izenačevanja možnosti invalidov in njihovega aktivnega vključevanja v družbo veliko narejenega. Skupaj z invalidskimi društvi in organizacijami (vladnimi ter nevladnimi) stremimo k povezovanju in medsebojnemu sodelovanju. Razumevanje njihovih specifičnih potreb je ključnega pomena pri hitri in učinkoviti odpravi ovir v lokalnem okolju, bodisi tistih vezanih na fizično dostopnost ali dostopnost do informacij ter storitev. V občinski upravi je vse bolj prisotno zavedanje o pomembnosti vključevanja omenjenih skupin pri načrtovanju projektov in investicij, kar potrjuje tudi izvedba nekaterih nalog in aktivnosti iz SND.

Gradivo pripravili:

Tamara Simčič (Oddelek za družbene dejavnosti Mestne občine Nova Gorica) v sodelovanju z oddelki občinske uprave, javnimi zavodi, katerih ustanoviteljica je MONG in nekaterimi invalidskimi organizacijami.

1. Zavod za pokojninsko in invalidsko zavarovanje Slovenije [↑](#endnote-ref-1)
2. Zakon o zaposlitveni rehabilitaciji in zaposlovanju invalidov [↑](#endnote-ref-2)
3. Evropsko združenje za teritorialno sodelovanje [↑](#endnote-ref-3)
4. Fundacija za financiranje invalidskih in humanitarnih organizacij v Republiki Sloveniji [↑](#endnote-ref-4)